Predkladacia správa

Cieľom predkladaného materiálu je požiadať vládu SR o súhlas s predložením žiadosti o poskytnutie pomoci z Kohézneho fondu Európskej komisii a o súhlas so spolufinancovaním projektu zo štátneho rozpočtu. 
Povinnosť predkladať na rokovanie vlády SR žiadosti o financovanie z Kohézneho fondu pred ich zaslaním Európskej komisii vyplýva z bodu B.6. uznesenia vlády SR č. 252 zo dňa 24. 3. 2004. Návrh žiadosti o poskytnutie pomoci z Kohézneho fondu pre projekt „Zásobovanie vodou, odkanalizovanie a čistenie odpadových vôd v regióne Orava“ predložil minister životného prostredia SR ministrovi výstavby a regionálneho rozvoja ako vedúcemu predstaviteľovi Riadiaceho orgánu pre Kohézny fond dňa 9. júla 2004.

Projektom dotknutá oblasť sa nachádza v povodí rieky Orava, konkrétne v troch okresoch - Námestovo, Dolný Kubín a Tvrdošín. Projekt svojím rozsahom nezahŕňa celé tieto okresy, ale len ich časti, a to samotné okresné mestá Námestovo, Dolný Kubín, Tvrdošín a obce Klin, Zubrohlava, Rabča, Rabčice, Oravská Polhora, Sihelné, Ťapešovo, Oravská Jasenica,  Lokca, Vasilov, Babín, Hruštín, Vaňovka, Oravské Veselé, Breza, Krušetnica, Zákamenné, Novoť, Beňadovo, Trstená, Nižná a Zázrivá. 

Finančný plán projektu je nasledovný:
Položka	v Sk	v €	
Celkové vyčíslené náklady projektu vrátane DPH	3 681 267 000	89 787 000	
Celkové oprávnené rozpočtové náklady projektu 	3 016 206 000	73 566 000	
Nenávratný finančný príspevok z KF 	2 563 771 000	62 531 000 	
Národné spolufinancovanie (štátny rozpočet) 	301 637 000	7 357 000 	
Národné spolufinancovanie (konečný prijímateľ)	150 798 000	3 678 000	

V celom materiáli sú všetky náklady uvádzané bez DPH, s výnimkou prvej položky „Celkové vyčíslené náklady projektu vrátane DPH“. Všetky hodnoty sú vypočítavané v cenovej úrovni k 31.12. 2003 a je použitý prepočítaci 
kurz: 1€ = 41,000 Sk.
	
Požadovaná výška pomoci z Kohézneho fondu vzhľadom na oprávnené náklady projektu predstavuje 85 % nákladov na realizáciu projektu, 10% zo štátneho rozpočtu a 5% zabezpečuje Severoslovenská vodárenská spoločnosť, a. s. Žilina.

V záujme dodržania legislatívy Slovenskej republiky a najmä §10 zákona 
č. 254/1998 Z. z. o verejných prácach, po ukončení EIA v súvislosti so zákonom 
č. 127/1994 Z. z. o posudzovaní vplyvov na životné prostredie v znení zákona 
č. 391/2000 Z. z. , ktorým sa mení a dopĺňa zákon č. 127/1994 Z. z. o posudzovaní vplyvov na životné prostredie je potrebné, aby Ministerstvo životného prostredia SR urýchlene požiadalo  Ministerstvo výstavby a regionálneho rozvoja SR o vykonanie štátnej expertízy na stavebný zámer projektu „Zásobovanie vodou, odkanalizovanie a čistenie odpadových vôd v regióne Orava“. Ministerstvo výstavby a regionálneho rozvoja SR po prijatí žiadosti o vykonanie štátnej expertízy zabezpečí výkon štátnej expertízy na stavebný zámer projektu. Pri súbežnom posudzovaní žiadosti v EK a výkone štátnej expertízy projektu na stavebný zámer projektu „Zásobovanie vodou, odkanalizovanie a čistenie odpadových vôd v regióne Orava“ sa zabezpečí stanovenie maximálnej ceny projektu (§10 zákona č. 254/1998 Z. z. o verejných prácach) ešte pred rozhodnutím EK o podpore projektu, keďže doba posudzovania žiadosti v EK je 3 až 5 mesiacov.

Stanovenie maximálnej ceny projektu štátnou expertízou má význam z hľadiska verejného obstarávania – je záväzným ukazovateľom pre rozhodovanie výberovej komisie.